Martin Henriksen (DF), 2006-01-19:
Det synes jeg faktisk var et ganske udmærket svar, specielt i betragtning af, at den konservative ordfører måske ikke ligefrem talte så varmt om kernefamilien.
Nu sagde ministeren trods alt, at Det Konservative Folkeparti var tilhænger af kernefamilien, og det synes jeg er rigtig positivt.
Men jeg vil gerne høre, om familieministeren vil rette henvendelse til statsamterne med henblik på at gøre dem opmærksom på, at vi fra politisk side i Folketinget mener, at der er et problem med den sagsbehandling, der foregår, bl.a. at fædre er kørt ud på sidespor, og at man dermed i realiteten afskærer børn fra at have et forhold til begge forældre, selvfølgelig forudsat at begge forældre er velfungerende individer.
Vil ministeren gøre det?
Jeg synes ikke, at det er det rigtige tidspunkt.
Jeg mener, at der skal være fuldstændig ligestilling mellem moderen og faderen i sager om separation og skilsmisse, ikke mindst for barnets skyld, for barnet fortjener og har krav på at have god kontakt både til sin mor og til sin far.
Nu har jeg nedsat et udvalg, der skal se på samværs- og forældremyndighedsproblemer og se på, hvordan vi kan indrette os bedre med lovgivningen og de processer, der gennemføres, og der synes jeg lige, jeg vil afvente, hvad det udvalg når frem til, og så vil de betragtninger og hensyn, som hr. Martin Henriksen gør gældende, naturligvis indgå i overvejelserne om, hvad det er, vi skal gøre, om vi skal ændre i lovgivningen, eller vi skal rette henvendelse til statsamterne, som jo nu bliver nogle nye regionale enheder, eller hvad vi skal gøre.
Det vil jeg tage endelig stilling til efter også at have haft drøftelser med Folketingets partier om det i løbet af sommeren, med henblik på at vi kan iværksætte nogle tiltag i efteråret.
Tak for, at ministeren lige gjorde mig opmærksom på, at ordet kernefamilie stod der, dog ikke på en ottendeplads, det er faktisk først på en niendeplads, at ordet kernefamilie kommer.
Ikke desto mindre synes jeg stadig væk, det er trist, at De Konservative tilsyneladende ikke lægger så meget vægt på kernefamilien, som de i hvert fald traditionelt har gjort, men det skal jeg selvfølgelig ikke spørge mere om, det har jeg spurgt ordføreren om.
Jeg synes, det er positivt, at familieministeren anerkender, at der er et problem med fædres retsstilling, sådan forstod jeg det i hvert fald, og jeg vil også godt kvittere for, at Det Radikale Venstre anerkendte det.
Men jeg kunne godt tænke mig at høre ministeren, om ministeren vil rette henvendelse til statsamterne og gøre dem opmærksom på, at vi fra politisk side anser den sagsbehandling, der foregår, for i for mange tilfælde at være ganske enkelt utilstrækkelig.
Det Konservative Folkeparti er da bestemt tilhænger af kernefamilien, vi er i det hele taget tilhængere af stærke familier, og det vil sige, at vi er tilhængere af de familier, som folk selv vælger at indrette sig i, derunder kernefamilier.
Men det er jo ikke os politikeres opgave at vælge familie for folk eller fortælle folk, hvordan de bedst kan leve sammen.
Det næste skulle jo blive, at vi også fortalte familierne, hvor mange børn vi syntes de skal have, om det er mest ideelt, at de har to eller tre eller ét barn.
Det skal vi politikere jo ikke bestemme.
Vi skal understøtte de valg, familierne selv har truffet med hensyn til, hvordan de vil indrette sig, og så agere efter det.
Men jeg mener, at i hvert fald for børnene, og det må være afgørende, er de bedste familier dem, hvor børnene har en tæt og god og kærlig kontakt til begge deres forældre, både deres mor og far, uanset hvordan de så i øvrigt har indrettet sig i deres familie.